ત્રણ વર્ષ પેલા તેના શિવાંજ સાથે અરેન્જ મેરેજ થયા હતા. બપોરે બાર વાગ્યે કોલેજથી આવી ને તરત પપ્પાએ કહેલું તૈયાર થઇ જા દીકરી. આપણા ભાવેશકાકાના સંબંધી રતિલાલભાઈનો શિવાંજ તને જોવા આવે છે..! બીએના છેલ્લા વર્ષમાં અભ્યાસ કરતી શિવાલી આ સાંભળી પહેલા તો સહેજ ચોંકી ગઈ પરંતુ પછી વિચાર્યું કે એક દિવસ લગ્ન તો કરવા જ છે.. તો આજે પપ્પાની મરજીથી કેમ નહિ..! શિવાલીના પિતાજી એક ખાનગી દુકાનમાં ખાતાવાહીનુ કામકાજ સાંભળતા. હવે તો કમ્પ્યુટર આવી ગયા એટલે એકાઉન્ટ્સ એમાં જ મેનેજ થાય પરંતુ શિવાલીના પિતા સોમેશભાઈ તે પેઢીના સૌથી જુના ને વિશ્વાસુ એટલે માલિકે તેમને નોકરીએ રાખ્યા હતા.. શિવાલીના મમી તે નવ વર્ષની હતી ત્યારે ગર્ભવતી હતા.. ઓપેરેશન દરમિયાન ડોક્ટરની બેદરકારીના કારણે બાળક અને માતા બંનેએ જાન ગુમાવી દીધી હતી. બસ એ પછી શિવાલી તેના પિતાની માઁ, દીકરી અને પત્ની બનીને રહેતી.. પિતાજીનો પગાર સાવ સાધારણ. ભણવાના જાતજાતના ખર્ચ તો તેઓ પુરા જ ના કરી શકે એટલે શિવાલીએ શહેરની સામાન્ય સરકારમાન્ય કોલેજમાંથી બીએ કરવાનું વિચાર્યું. સાથે સાથે તે સિલાઇનું કામ પણ કરે.. મહિનાના તે ચાર-પાંચ હજાર તેમાં કમાઈ લેતી. છેલ્લા પાંચ વર્ષથી આ સિલાઈકામ કરી તેણે બે લાખ રૂપિયાની બચત કરી હતી.. જે પોતાના લગ્નના ખર્ચમાં વાપરી શકાશે તેવું તે વિચારતી. આજે પિતાજીએ છોકરો જોવા આવે છે તેમ કહ્યું ત્યારે તેણે વિચાર્યું, “આગળ ભણવાની ઈચ્છા છે નહિ અને કોઈ સાથે પ્રેમ પણ નથી.. એના કરતા અત્યારે બચાવેલી બચતમાં સાદાઈથી પ્રસંગ પતી જાય તો પપ્પાને પણ આખી જિંદગીની નિરાંત રહે..” ને તે જલ્દીથી પોતાના ઓરડામાં જઈને તૈયાર થવા લાગી. શિવાલીનો વાન જરા શ્યામ એટલે તેને પોતાના લગ્નની હંમેશા ચિંતા રહેતી. વાને શ્યામ પણ દેખાવે અત્યંત નમણી શિવાલીને ગાલમાં સરસ મજાના ખંજન પડતા જે તેને મનમોહક બનાવતા. “જો અત્યારે આવનારો છોકરો લગ્ન માટે હા કહેશે તો પોતે પણ તેને સ્વીકારીને હા કહી જ દેશે. પછી તે ગમે તેવો હોય..” તેમ વિચારી તે તૈયાર થવા લાગી. જામ્બલી રંગની બાંધણી અને ગુલાબી રંગનું બ્લાઉઝ પહેરી જયારે તે અરીસા સામે ઉભી રહી તો પોતાની જાતથી જ શરમાઈ ગઈ… નજર ના લાગે એટલે કાળું ટપકું પણ કરી લીધું. તેને યાદ આવી ગયું કે તે નાની હતી ત્યારે તેના પપ્પા કેવા તેને કાળું ટપકું કરીને આપતા. બીજું કઈ યાદ રહે કે ના રહે તેના પપ્પાને પણ આ ટપકું કરવાનું હંમેશા યાદ રહેતું.. પપ્પાને થતું માં વગરની દીકરીને કોઈનીયે નજર ના લાગવી જોઈએ.